În fotografia pe care o puteţi vedea, care ne-a fost trimisă de un cititor, apare maşina de serviciu a primarului Nicolae Robu, Mercedesul cu numărul TM 01 PMT, parcată în faţa semnului de „Oprire interzisă”, printre alte autoturisme. Autovehiculele sunt parcate înainte de intrarea pe strada Enrico Carusso, în centrul oraşului, zona din spatele centrului comercial Bega.

Puţin mai încolo, pe strada Carol Telbisz, poliţiştii locali au sancţionat o mulţime de şoferi în ultimele săptămâni, din acelaşi motiv: Oprirea interzisă, cei care şi-au parcat maşinile acolo găsind autocolante pe parbriz şi invitaţia de a se prezenta la sediul Poliţiei Locale.

Întrebat dacă şi-a parcat limuzina acolo, primarul Nicolae Robu a explicat că el a fost pe şantier, pentru a inspecta lucrările de reabilitare ce au loc în centrul oraşului, şi că acea zonă este de fapt una în şantier.

„Haideţi să fim serioşi, am fost pe şantier. Am fost ieri (n.r. – luni) pe şantier, acolo e o zonă de şantier…”, a exclamat Robu.

Edilul a recunoscut că a fost împreună cu şoferul său Vasile Paraschiv atunci când acesta a parcat acolo. Avertizat despre faptul că există un indicator prin care se interzice oprirea în zonă, primarul a afirmat că acel semn nici n-ar trebui să fie acolo… A explicat apoi că ploua foarte tare şi trebuia să meargă pe şantier, având stabilită o întâlnire în jurul orei 17.

„Bine, din punctul ăsta de vedere înţeleg, numai că trebuiau date indicatoarele jos în timp ce este şantierul, că nu e o zonă de circulaţie acolo. Eu am păcătuit mergând pe şantier pe ploaie, pentru că ieri ploua puternic atunci când am fost eu pe şantier. Am fost să văd şi stadiul lucrărilor, şi ce s-a făcut pe Mercy cu ultima piatră primită din Italia, am vrut să văd cum iese, am fost să văd şi variantele de materiale care să fie folosite pentru tot ce este în partea centrală a Pieţei Unirii… m-am dus cu mostrele acolo, pe ploaie, că am stabilit o oră (…) Eram cu Vasile, acolo a oprit maşina şi mai departe am mers pe jos, cu umbrela, prin ploaie”, a declarat Robu.

E adevărat, dacă dorea să parcheze cât mai aproape de zona în şantier, primarul putea opta şi pentru parcarea privată din apropiere. Contra cost, bineînţeles.

Maşina de serviciu a primarului Nicolae Robu a fost surprinsă şi cu alte ocazii parcată neregulamentar în centrul oraşului, sub semnul de „Oprire interzisă” sau tronând pe pistele pentru biciclişti.

Alte articole pe aceeași temă:

Masina primarului blocheaza pistele pentru biciclisti

Masina primarului, parcata ilegal in centrul Timisoarei

Nu parcati ca primarul! Robu asteapta… conditii ca-n Germania

Nicolae Robu: Nu vreau zi fara masini in Timisoara!